SCN จับมือพันธมิตรศึกษาการเข้าร่วมประมูลรถเมล์ NGV จำนวน 489 คัน
SCN จับมือพันธมิตรศึกษาความเป็นไปได้โครงการจัดซื้อจัดจ้างรถโดยสาร NGV จำนวน 489 คัน ของขสมก. โดยมีราคากลางที่ 4.02 พันล้านบาท ซึ่งหากประสบความสำเร็จดี อาจมีการเปิดประมูลจัดหารถในส่วนที่เหลือต่อไป
30 พ.ย. 2560

บริษัท สแกน อินเตอร์ จำกัด (มหาชน) หรือ SCN เปิดเผยว่า เมื่อวันที่ 28 พ.ย.ที่ผ่านมา บริษัทได้ลงนามบันทึกข้อตกลงกับบริษัท ไทย เทคโนโลยี แอนด์ เดเวลลอปเมนท์ จำกัด (TTD) ซึ่งเป็นผู้ประกอบกิจการนำเข้าและจัดจำหน่ายยานยนต์ใหม่
โดยมีใบอนุญาตนำผลิตภัณฑ์อุตสาหกรรมที่มีพระราชกฤษฎีกากำหนดให้ต้องเป็นไปตามมาตรฐานเข้ามาเพื่อจำหน่ายในราชอาณาจักร เพื่อศึกษาความเป็นไปได้ของโครงการจัดซื้อจัดจ้างรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษารถโดยสาร จำนวน 489 คัน ขององค์การขนส่งมวลชนกรุงเทพ (ขสมก.) ซึ่งมีราคากลางทั้งหมดอยู่ที่ 4,020 ล้านบาท
ทั้งนี้ หากผลการศึกษาความเป็นไปได้ของโครงการดังกล่าวเป็นที่น่าพอใจ บริษัทและ TTD จะร่วมกันจัดตั้งกิจการค้าร่วมค้า (Consortium) เพื่อทำข้อเสนอและยื่นเสอนราคาต่อขสมก.ต่อไป
ด้านนายฤทธี กิจพิพิธ กรรมการผู้จัดการใหญ่ SCN เปิดเผยว่า ความร่วมมือครั้งนี้ในเบื้องต้น ทั้ง 2 ฝ่ายจึงได้ร่วมลงนามบันทึกข้อตกลงการศึกษาโครงการซื้อรถโดยสารปรับอากาศ NGV พร้อมซ่อมแซมบำรุงรักษารถโดยสาร เพื่อพิจารณาความเป็นไปได้และเตรียมความพร้อมเข้าร่วมโครงการ ซึ่งครอบคลุมตั้งแต่ การเจรจากับผู้ผลิตยานยนต์จากประเทศจีน กำหนดคุณลักษณะยานยนต์ ระยะเวลาการขนส่งยานยนต์รวมถึงราคาอะไหล่และการสำรองอะไหล่ให้เพียงพอต่อการซ่อมบำรุงเป็นระยะเวลาไม่น้อยกว่า 10 ปี เพื่อเป็นการเตรียมความพร้อมสำหรับโครงการประกวดราคารถเมล์ NGV ครั้งนี้
สำหรับรูปแบบการเข้าร่วมประมูลในโครงการนี้ SCN และ TTD จะเข้าร่วมเสนอราคาในรูปแบบกิจการร่วมค้า หรือ Consortium แก่ ขสมก. ตามร่างเงื่อนไขประกวดราคาชุดใหม่ที่เปิดราคาด้วยวิธีการคัดเลือก ตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 ซึ่ง ขสมก. จะเชิญเอกชนมาประกวดราคาโดยวิธีการคัดเลือก ได้แก่ ผู้ยื่นประมูลในครั้งล่าสุดจำนวน 2 ราย (ไม่รวมบริษัท เบสท์ริน กรุ๊ป จำกัด) และเอกชนที่เคยเข้าร่วมประมูลโครงการครั้งที่ผ่านมาทั้งหมด มาประกวดราคาอีกครั้งเพื่อคัดเลือก
โดย TTD เป็นหนึ่งในผู้ที่เคยเข้าประกวดราคาจัดหารถเมล์ NGV ดังนั้น ความร่วมมือระหว่าง SCN และ TTD จึงเป็นการนำจุดแข็งของแต่ละฝ่ายเข้ามาเสริมซึ่งกันและกัน เพื่อเพิ่มศักยภาพและโอกาสการเข้าร่วมประมูลครั้งนี้ โดยคาดว่าจะยื่นซองประมูลประกวดราคารถเมล์ NGV ล็อตแรกภายในวันที่ 7 ธ.ค.นี้
“หากการประมูลล็อตแรกจำนวน 489 คัน สำเร็จไปด้วยดี ก็จะมีการเปิดประมูลจัดหารถในส่วนที่เหลือ จึงเป็นโอกาสที่ดีของ SCN และพันธมิตรที่จะร่วมกันแข่งขันการประมูลโครงการในครั้งนี้ต่อไป” นายฤทธี กล่าว
 